টানা তৃতীয় দিন বোমাতঙ্ক! এবার মুখ্যমন্ত্রীর দফতরে হুমকি ফোন

ওয়েব ডেস্ক: লাগাতার তৃতীয়দিন বোমাতঙ্কে (Bomb Threat) কেরল (Kerala)। এবার সরাসরি রাজ্যের মুখ্যমন্ত্রী পিনারাই বিজয়নের (Pinarayi Vijayan) দফতরে এল হুমকি ফোন। জানা গিয়েছে, সোমবার সকালে আচমকাই মুখ্যমন্ত্রীর দফতরে একটি ফোন (Threat Call) আসে। জানানো হয় যে, সেখানে বোমা রাখা আছে। ঘটনার পরই তড়িঘড়ি বম্ব স্কোয়াড ও ডগ স্কোয়াড ঘটনাস্থলে পৌঁছে যায় এবং গোটা এলাকা ঘিরে তল্লাশি শুরু করে। যদিও শেষ খবর পাওয়া পর্যন্ত কোনও বিস্ফোরক উদ্ধার হয়নি।

তবে শুধুমাত্র মুখ্যমন্ত্রীর দফতরই (Chief Minister Office) নয়, এর আগে শনিবার কেরলের তিরুঅনন্তপুরমের একাধিক হোটেলে বোমা থাকার হুমকি ইমেল মারফত আসে। পরদিন রবিবার তিরুঅনন্তপুরম বিমানবন্দরেও বোমাতঙ্ক ছড়ায়। টানা তিনদিন ধরে রাজ্যের বিভিন্ন গুরুত্বপূর্ণ স্থানে এই ধরনের হুমকির ঘটনায় পুলিশ-প্রশাসনের ভূমিকা নিয়ে প্রশ্ন উঠতে শুরু করেছে।

আরও পড়ুন: দিল্লির বাঙালি বস্তিতে ভয়াবহ অগ্নিকাণ্ড, পুড়ে ছাই ৮০০ ঘর, মৃত ২ শিশু

প্রশাসন সূত্রে জানা গিয়েছে, আগেও চলতি মাসে কেরলের একাধিক সরকারি দফতর, কেরল হাইকোর্ট এবং জেলার প্রশাসনিক ভবনগুলিতে বোমা থাকার ভুয়ো ফোন এসেছিল। তদন্তে নেমে পুলিশ জানিয়েছিল, ওই ঘটনাগুলি নিছক ভয়ের পরিবেশ তৈরি করার উদ্দেশ্যে ঘটানো হয়েছিল। তবে সাম্প্রতিক ধারাবাহিক বোমাতঙ্কের ঘটনায় এখনও পর্যন্ত কাউকে গ্রেফতার করা হয়নি।

প্রসঙ্গত, পহেলগামে জঙ্গি হামলার পর সারা দেশে নিরাপত্তা ব্যবস্থা জোরদার করা হয়েছে। স্বরাষ্ট্রমন্ত্রকের নির্দেশে এনআইএ ওই হামলার তদন্ত শুরু করেছে। পাকিস্তানের বিরুদ্ধে নানা কড়া পদক্ষেপও গ্রহণ করেছে ভারত সরকার। এরই মধ্যে কেরলে পরপর তিনদিনের বোমাতঙ্ক পুলিশি তৎপরতার ওপর নতুন করে প্রশ্ন তুলছে।